
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
                                                                  № РС-916-19-013
Днес, 05.02.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И :
Производството е по реда на чл. 71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/С-916/05.12.2019 г.
Сигналът е насочен срещу Михаил И. Ставрев – общински съветник в  С. общински съвет.
По същество, в сигнала се излагат твърдения за това, че Михаил Ставрев е заемал едновременно длъжностите контрольор на „Специализирана болница за продължително лечение и рехабилитация-Б.“ ЕООД и общински съветник в С. общински съвет, като е получавал едновременно възнаграждение и за двете позиции, в периода от 12.11.2019г. до 02.12.2019г., в нарушение на разпоредбата на чл. 34, ал. 6 от ЗМСМА.
Към сигнала не са приложени доказателства.
Във връзка с твърденията в сигнала Комисията е изискала от Постоянна комисия, съгласно Закона за противодействие на корупцията и за отнемане на незаконно придобитото имущество при С. общински съвет информация и заверени копия на документи. 
С писмо, вх. № ЦУ01/020/02.01.2020 г. на КПКОНПИ, са получени доказателства за служебното качество на Михаил Ставрев – общински съветник в С. общински съвет – Решение № 1050/29.10.2019г. на ОИК-С. и клетвен лист от 12.11.2019 година. С писмо, вх. № ЦУ01/1315/24.01.2020г. на КПКОНПИ, от Постоянната комисия са получени заверени копия на Решение № 376 по Протокол № 55/14.06.2018г. на С. общински съвет за избор на контрольори на общински лечебни заведения-еднолични дружества с ограничена отговорност и Решение № 13 по Протокол № 3/02.12.2019г. на С. общински съвет за освобождаване на Михаил Ставрев от длъжността „контрольор“ на „Специализирана болница за продължително лечение и рехабилитация-Б.“ ЕООД, считано от датата на встъпване в длъжност – общински съветник в С. общински съвет.
При проверката относно допустимостта на сигнала е установено, че същият не отговаря на изискванията на чл. 48, ал.1, т.3 от ЗПКОНПИ. В тази връзка, при спазване на процедурата по чл.30, ал.2 от АПК, е изпратено писмо до сигналоподателя на посочения в сигнала адрес, с което се уведомява за констатираните нередовности, но същите не са отстранени.                   
Комисията служебно е извършила справки на електронната страница на С. община, на електронната страница на Общинска избирателна комисия С., в регистър НБД „Население“ и Търговски регистър.

От събраните в хода на административното производство доказателства,       Комисията  установи следното от фактическа страна:

Сигналът е подаден от лице с посочени три имена, адрес, телефон и е подписан.
Михаил И. Ставрев е избран за общински съветник в С. общински съвет, видно от решение на Общинска избирателна комисия С. № 1050/29.10.2019г. и клетвен лист от 12.11.2019 година.
Михаил Ставрев е избран, въз основа на спечелен конкурс, за контрольор на „Специализирана болница за продължително лечение и рехабилитация-Б.“ ЕООД с                Решение № 376 по Протокол № 55/14.06.2018г. на С. общински съвет.
Видно от Решение № 13 по Протокол № 3/02.12.2019г. на С. общински съвет Михаил Ставрев е освободен от длъжността „контрольор“ на „Специализирана болница за продължително лечение и рехабилитация-Б.“ ЕООД, считано от датата на встъпване в длъжност – общински съветник в С. общински съвет.
С писмо, вх. № ЦУ01/1315/24.01.2020г. на КПКОНПИ, е получена информация от Постоянна комисия, съгласно ЗПКОНПИ при С. общински съвет, за това, че за мандат 2019-2023г. няма разглеждани доклади/преписки от С. общински съвет и гласувани решения във връзка със „Специализирана болница за продължително лечение и рехабилитация-Б.“ ЕООД.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в С. общински съвет, Михаил Ставрев е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Твърденията в сигнала са изцяло за несъвместимост.
Несъвместимостта не представлява конфликт на интереси и по отношение на нея компетентни да се произнесат са съответните органи по избора или назначаването на лицата, заемащи висша публична длъжност, а за общинските съветници - Постоянната комисия по чл.72, ал.2, т.3 от ЗПКОНПИ при съответния общински съвет.
В сигнала не се съдържат твърдения, а и в хода на производството не се събраха доказателства Михаил Ставрев, в качеството си на общински съветник и лице, заемащо висша публична длъжност по смисъла на чл.6, ал.1, т.32 от ЗПКОНПИ, да е упражнил правомощия по служба по отношение на „Специализирана болница за продължително лечение и рехабилитация-Б.“ ЕООД в периода от 12.11.2019г. до 02.12.2019 година.
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ. 
С оглед  изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ,

Р Е Ш И:

НЕ УСТАНОВЯВА конфликт на интереси по отношение на Михаил И. Ставрев, ЕГН ***, общински съветник в С. общински съвет и в това му качество лице, заемащо висша публична длъжност по чл.6, ал.1, т.32 от ЗПКОНПИ,  поради липса на упражнени правомощия по служба по отношение на „Специализирана болница за продължително лечение и рехабилитация-Б.“ ЕООД, ЕИК: ***, в периода от 12.11.2019г. до 02.12.2019 година.

ПРЕПРАЩА сигнал с рег. № ЦУ01/С-916/05.12.2019г. на КПКОНПИ по компетентност на Постоянна комисия, съгласно Закона за противодействие на корупцията и за отнемане на незаконно придобитото имущество при С. общински съвет за предприемане на необходимите действия. След приключване на проверката, председателят на Постоянната комисия следва да уведоми КПКОНПИ за резултата от същата.

Препис от решението да се изпрати на С. градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.





КОМИСИЯ:
           ПРЕДСЕДАТЕЛ:……………………/п/…………….………./СОТИР ЦАЦАРОВ/
           ЗАМЕСТНИК - ПРЕДСЕДАТЕЛ: …………/п/……………/АНТОН СЛАВЧЕВ/
           ЧЛЕН: ………………………/п/……………...………/АНТОАНЕТА ЦОНКОВА/
           ЧЛЕН: …………………..………/п/…………….…….………/ПЛАМЕН ЙОЦОВ/
           ЧЛЕН: …………………………/п/.………………..…….…./СИЛВИЯ КЪДРЕВА/

